RESOLUCIÓN conxunta do 5 de marzo de 2007, da Secretaría Xeral de Emigración e da Secretaría Xeral de Política Lingüística, pola que se anuncian, con carácter gratuíto, cursos de iniciación e perfeccionamento de lingua e extensión cultural galega para galegos residentes no exterior e persoas interesadas no idioma e na cultura de Galicia.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 09/03/2007

O artigo 5 do Estatuto de autonomía de Galicia establece o galego como lingua propia de Galicia; así mesmo establece que os poderes públicos de Galicia garantirán o uso normal e oficial dos dous idiomas e potenciarán o emprego do galego en todos os planos da vida pública, cultural e informativa, e disporán os medios necesarios para facilitar o seu coñecemento.
O Estatuto de autonomía de Galicia, no seu artigo 4.2º, dispón que correspóndelles aos poderes
públicos de Galicia promover as condicións para que a liberdade e a igualdade do individuo e dos grupos en que se integran sexan reais e efectivas, remover os atrancos que impidan ou dificulten a súa plenitude e facilitar a participación de todos os galegos na vida política, económica, cultural e social.
Así mesmo, o artigo 7 do Estatuto establece que as comunidades galegas asentadas fóra de Galicia poderán solicitar, como tales, o recoñecemento da súa galeguidade entendida como o dereito a colaboraren e compartiren a vida social e cultural do pobo galego.
Segundo o artigo 27 do Estatuto, a Comunidade Autónoma galega ten competencia exclusiva na promoción e no ensino da lingua galega.
A Lei 3/1983, do 15 de xuño, de normalización lingüística, establece no artigo 21 que o Goberno galego fará uso dos recursos necesarios para que os galegos residentes no exterior poidan dispor de servizos culturais e lingüísticos no idioma propio de Galicia.
O artigo 6 c) da Lei 4/1983, do 15 de xuño, de recoñecemento da galeguidade, establece que o recoñecemento da galeguidade das comunidades galegas implica na orde cultural o dereito a colaborar no impulso das actividades culturais e espectáculos orientados a preservar e fomentar o desfrute da lingua, cultura e tradicións galegas, e o artigo 7.2º desta lei establece a obriga de lles facilitar ás comunidades galegas a organización de cursos de lingua e cultura galegas.
De acordo coas funcións establecidas no Decreto 44/2006, do 2 de marzo, de estrutura orgánica dos órganos superiores dependentes da Presidencia da Xunta de Galicia, a Secretaría Xeral de Emigración e a Secretaría Xeral de Política Lingüística convocan, mediante esta resolución conxunta, cursos de lingua, de extensión cultural e de animación ao coñecemento do galego dirixidos a entidades galegas do exterior.
Por iso, con cargo aos créditos asignados a esta finalidade no exercicio 2007, consonte o establecido na Lei 4/1983, do 15 de xuño, de recoñecemento da galeguidade, e na Lei 3/1983, do 15 de xuño, de normalización lingüística, no uso das funcións que a Secretaría Xeral de Emigración e a Secretaría Xeral de Política Lingüísticas teñen atribuídas,
DISPOÑEN:
Artigo 1º.-Obxecto.
Esta resolución ten por obxecto a convocatoria de cursos de iniciación e de perfeccionamento da lingua galega, de extensión cultural e de animación ao coñe
cemento do galego para a súa realización nos centros galegos e entidades galegas do exterior.
Artigo 2º.-Solicitantes.
Poderán solicitar a realización destes cursos as entidades galegas que teñan recoñecida a galeguidade ou a súa condición de centro colaborador, así como outras entidades sen fins de lucro radicadas no exterior, legalmente constituídas, que contribúan a favorecer a difusión e preservación do patrimonio cultural galego no exterior.
Artigo 3º.-Beneficiarios dos cursos.
Estes cursos van dirixidos, preferentemente, aos galegos residentes no exterior, aínda que poden participar tamén outras persoas interesadas no idioma e na cultura de Galicia.
Para acceder ao curso de perfeccionamento, é requisito indispensable ter aprobado ou validado o curso de iniciación.
O número de asistentes será de 20 persoas como mínimo, agás casos excepcionais debidamente xustificados. Co obxecto de acadar o número mínimo de alumnos, poderán formular unha solicitude conxunta varias entidades galegas do exterior para a realización dun único curso.
Artigo 4º.-Características dos cursos.
1. Os cursos terán unha duración de 75 horas (60 horas lectivas, coa obrigada presenza de todo o alumnado, e 15 horas de tratamento individualizado, no que o alumnado poderá realizar actividades presenciais específicas de reforzo e/ou actividades prácticas complementarias e corresponderalle ao profesor a programación destas horas, de acordo coas necesidades e o desenvolvemento do curso) e realizaranse, ordinariamente, con carácter intensivo.
Os cursos terán os contidos sinalados na Orde do 1 de abril de 2005 (DOG nº 71, do 14 de abril) e, no caso dos cursos de extensión cultural galega, complementaranse con novos contidos co obxecto de proporcionar unha visión da historia e da actualidade de Galicia nos seus aspectos socioeconómicos e culturais.
O horario das clases axustarase ás necesidades dos solicitantes e terá unha duración ordinaria dun mes ou, excepcionalmente, ata tres meses para os casos en que existan profesores de galego xa desprazados aos lugares nos que se impartan, debendo completarse sempre a realización do curso antes do mes de setembro do 2007.
2. Os cursos poden ter as seguintes modalidades:
-Curso de lingua galega con valor académico e que poderá ser de dous niveis distintos de coñecemento: cursos de iniciación e cursos de perfeccionamento. Os alumnos que soliciten o curso de perfeccionamento deberán acreditar que teñen supe
rado o curso de iniciación. O diploma de aproveitamento concederáselles só aos maiores de 18 anos que obteñan a cualificación de aptos.
-Curso de extensión ou integración cultural, para persoas interesadas en manter o achegamento a Galicia, á súa realidade cultural actual, á súa historia, literatura, lingua e resto de expresións sociais e culturais da nosa terra.
-Curso de animación ao coñecemento da lingua e cultura galega, para nenos de 8 a 14 anos, para ofrecerlles unha visión xeral da realidade galega.
3. A asistencia ás clases é obrigatoria. A ausencia de cada un dos asistentes non poderá ser superior ao 10% da duración total do curso.
4. A cualificación dos alumnos dos cursos de lingua galega deberá responder aos principios de avaliación continua, e terá en conta o dominio oral e escrito do idioma galego, para o que se farán as probas necesarias. Ao remate de cada curso, aos asistentes que superaron as distintas fases da avaliación outorgaráselles un certificado coa cualificación de apto.
5. Os cursos serán gratuítos para todos os participantes.
Artigo 5º.-Financiamento dos cursos.
1. A Secretaría Xeral de Emigración farase cargo dos seguintes custos:
a) Cando os profesores non residan na zona xeográfica de realizacón do curso, farase cargo do custo de desprazamento destes e a maiores concederá unha cantidade de 1.500 A para os gastos de aloxamento e manutención, cantidade que poderá incrementarse en función do crédito dispoñible e do lugar de realización do curso.
b) Custo do material para a súa realización e do seu envío.
Estes gastos financiaranse con cargo á partida orzamentaria 04.50.312C.226.07 dos orzamentos xerais da Comunidade Autónoma de Galicia para o ano 2007. O importe destinado a este fin será de sesenta mil euros (60.000 A), cantidade que podería incrementarse segundo as dispoñibilidades orzamentarias.
2. Serán por conta da Secretaría Xeral de Política Lingüística o nomeamento e o custo do profesorado ocasionado pola impartición destes cursos, que aboará directamente a cada profesor con cargo á partida orzamentaria 04.60.151A .640.2 dos orzamentos xerais da Comunidade Autónoma de Galicia para o ano 2007. O importe destinado a este fin será de cento oitenta mil euros (180.000 A).
3. As entidades galegas comprométense na súa solicitude a facilitar as instalacións axeitadas para a realización do curso no lugar onde se desenvolva.
Artigo 6º.-Programación e desenvolvemento dos cursos.
1. Os cursos que se soliciten e impartan ao abeiro desta resolución rematarán antes do día 1 de setembro de 2007.
2. Os cursos terán lugar nas localidades e entidades que determine a Secretaría Xeral de Emigración en colaboración coa Secretaría Xeral de Política Lingüística, para o que se terán en conta as solicitudes recibidas e a dispoñibilidade orzamentaria.
Artigo 7º.-Lugar e prazo de presentación.
1. Lugar de presentación.
As entidades galegas presentarán as solicitudes, xunto co resto da documentación, na Secretaría Xeral de Emigración (r/ Os Basquiños, 2. 15704 Santiago de Compostela, A Coruña), ou ben en calquera dos lugares previstos no artigo 38.4º da Lei 30/1992, do 26 de novembro, modificada pola Lei 4/1999, do 13 de xaneiro, de réxime xurídico das administracións públicas e do procedemento administrativo común.
2. Prazo.
O prazo de presentación de solicitudes rematará o día 9 de abril de 2007.
Artigo 8º.-Documentación.
A documentación necesaria para solicitar estes cursos será:
a) Solicitude da entidade segundo o modelo do anexo desta resolución.
b) Relación nominal dos participantes preinscritos, na que constará: apelidos e nome, idade, número do DNI ou do pasaporte e grao de ascendencia galega, se é o caso.
c) No caso de cursos de perfeccionamento, deberán acreditar ter superado o curso de iniciación.
d) Declaración das axudas solicitadas ou concedidas por outras administracións para a mesma actividade. A obtención desta axuda é compatible con outras para o mesmo fin, sen que en ningún caso a suma das axudas obtidas supere o 100% do custo da actividade.
No suposto de que a documentación presentada fose incompleta, a Secretaría Xeral de Emigración requirirá o interesado para que no prazo de 10 días emende a súa solicitude, indicándolle que, se non o fixese, se considerará que desistiu da súa petición, logo da resolución ditada nos termos previstos no artigo 42 da Lei 30/1992, do 26 de novembro, de réxime xurídico das administracións públicas e do procedemento administrativo común.
Na solicitude da entidade deberá indicar as datas, lugar e horarios do curso.
Será preceptivo que a entidade ou conxunto de entidades solicitantes designen unha persoa que
coordine as xestións desta actividade coa secretaría, debendo indicar o seu nome e apelidos, número de teléfono e horario de localización.
Artigo 9º.-Comisión avaliadora.
1. A proposta de cursos que se vai conceder será realizada por unha comisión avaliadora, que actuará como órgano instrutor, integrada por dous/dúas representantes da Secretaría Xeral de Emigración e un representante da Secretaría Xeral de Política Lingüística.
2. Os criterios de valoración para o outorgamento dos cursos serán os que se sinalan a continuación:
-Número de persoas preinscritas para o curso.
-Menor número de cursos de galego concedidos á entidade solicitante en anos anteriores.
-Dispoñibilidade de profesores habilitados pola Secretaría Xeral de Política Lingüística residentes na localidade solicitada.
Artigo 10º.-Tramitación e resolución.
1. Efectuada a proposta de selección pola comisión avaliadora, esta elevará informe-proposta ao secretario xeral de Emigración e á secretaria xeral de Política Lingüística para que resolvan.
2. A concesión dos cursos quedará condicionada á existencia de profesores habilitados pola Secretaría Xeral de Política Lingüística que poidan impartilos. Isto é, que non exista unha imposibilidade material, por causas sobrevidas, dos profesores designados para a impartición dos cursos.
3. As resolucións sobre a concesión do curso notificaránselle á entidade adxudicataria, e publicarase na páxina web da Secretaría Xeral de Emigración www.galiciaaberta.com e da Secretaría Xeral de Política Lingüística www.es/lingua.galega, a relación de cursos concedidos.
No caso de que a entidade galega adxudicataria do curso renuncie ou suspenda o curso concedido, este poderá ser adxudicado á seguinte entidade que lle corresponda con base na puntuación acadada no proceso de baremación previo á resolución, sempre e cando exista crédito suficiente para a concesión dese curso.
4. O prazo máximo para resolver será de tres meses, que comezará a contar desde a data de publicación desta resolución no Diario Oficial de Galicia. Transcorrido o dito prazo sen que se ditasen as resolucións expresas, poderán entenderse desestimadas as solicitudes, de acordo co establecido no artigo 44.1º da Lei 30/1992, do 26 de novembro, de réxime xurídico das administracións públicas e do procedemento administrativo común.
As resolucións que se diten neste procedemento esgotan a vía administrativa, e contra elas poden interpoñer potestativamente recurso de reposición
ante o mesmo órgano que as ditou, no prazo dun mes contado a partir do día seguinte ao da recepción da correspondente notificación, no caso das resolucións expresas, e no prazo de tres meses contados a partir do día seguinte a aquel en que se entenda producido o acto presunto, de acordo do disposto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común.
Así mesmo, poderán interpoñer recurso contencioso-administrativo ante o Tribunal Superior de Xustiza de Galicia, no prazo de dous meses contados a partir do día seguinte ao da recepción da correspondente notificación, no caso de resolucións expresas, ou no prazo de seis meses contados a partir do día seguinte a aquel no que se entenda producido o acto presunto, no caso de resolucións desestimadas por silencio administrativo, de acordo co establecido na Lei 29/1998, do 13 de xullo, reguladora da xurisdición contencioso-administrativa.
Artigo 11º.-Seguimento.
1. A Secretaría Xeral de Emigración poderá adoptar cantas medidas considere oportunas para o seguimento e control do cumprimento da finalidade que motivou a concesión do curso, de conformidade coa normativa aplicable na materia.
2. A solicitude do curso supón o compromiso de aceptar que a Secretaría Xeral de Emigración e a Secretaría Xeral de Política Lingüística efectúen as comprobacións que consideren necesarias para asegurar o cumprimento do contido e as condicións deste.
3. O incumprimento por parte das entidades adxudicatarias dos cursos das condicións impostas con motivo da concesión comportará a imposibilidade de ser beneficiario deste tipo de programas en edicións futuras.
4. Ao remate do curso, a entidade remitirá á Secretaría Xeral de Emigración unha memoria informativa e acreditativa sobre o seu desenvolvemento.
Artigo 12º.-Recursos.
Contra esta resolución cabe interpoñer potestativamente recurso de reposición ante o órgano que a ditou, no prazo dun mes contado a partir do día seguinte ao da súa publicación no Diario Oficial de Galicia.
Así mesmo, poderá interpoñerse recurso contencioso-administrativo ante o Tribunal Superior de Xustiza de Galicia, no prazo de dous meses contados a partir do día seguinte ao da súa publicación, de acordo co establecido na la Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 5 de marzo de 2007.
Mª Sol López MartínezManuel Luis Rodríguez González
Secretaria xeral de Política LingüísticaSecretario xeral de Emigración